אולפן תעסוקתי – תגובה

כאשר הלימודים באולפן א' מתקרבים לסיומם נציגי משרד הקליטה מזמינים את התלמידים למפגש ובו מוסרים מידע על אפשרויות להמשך הלימודים לאחר האולפן. אחת האפשרויות היא אולפן תעסוקתי המכין את הלומדים לעולם העבודה. הוצעו לנו תנאים כגון: 150 שעות לימוד, מימון ע"י משרד הקליטה + השתתפות עצמית סמלית. שעות לימוד זהות לאלה באולפן א' 8.30-13.00. הקורס יתקיים במרכז קליטה יעלים.

ביים הראשון של הלימודים עברנו מבחן כניסה ואלה שהצליחו בו התקבלו לקורס. המורה שלנו הייתה אליס (עליזה). תמיד היה לי מזל עם המורים והקורס הזה לא היה יוצא מן הכלל.

שיטת עבודתה של אליס מאוד מצאה חן בעיניי. היא מעניינת, פעילה, דינמית. הייחודיות של אליס היא שאסור להשתמש במילון בשיעורים. היא מסבירה את המילים בעזרת דוגמאות (כמובן בעברית). הדבר מאפשר להפעיל חשיבה בעברית, כדי לבנות משפטים בצורה מסוימת, כדי לקלוט מושגים. זה גם תורם לזכירה דרך אסוציאציות. ברצוני לציין, שבקורס הזה למדתי המון מילים חדשות בלי להתאמץ מדי. אוצר המילים הנרכש במסגרת הקורס פשוט מצוין, הוא מותאם לעולם העבודה, התעסוקה, התקשורת עם המעסיק.

היה לנו ספר לימוד, אך אליס הביאה לנו המון חומרים נוספים, קיימנו דיונים בקבוצות קטנות, עבדנו גם בזוגות. כלומר, היו המון הזדמנויות לתרגל את מיומנות הדיבור. בספר הלימוד ישנם דיאלוגים טובים, הקשורים לעולם התעסוקה – ראיונות עבודה, שיחות טלפון, קביעת פגישות וכו'. ניתן להשתמש במשפטים שלמים משם בשפה יומיומית.

לא כדאי להיעדר מהלימודים, כיוון שכל יום מקבלים המון מידע חדש ושימושי. נעדרת – הפסדת.

במהלך השבוע האחרון ללימודים בתור בונוס נחמד ויעיל הייתה לנו סדנא בתעסוקה או יותר נכון בניהול, עם המדריך עידו כץ. אני תמיד הייתי סקפטית ביחס לסדנאות כאלה, אך כאן לא הצטערתי לרגע והתרשמתי לטובה.

פיתחנו מוטיבציה גבוהה מאוד, יכולת להאמין בכוחות שלנו, בעברית שלנו. למדנו לשנות את הגישה לתהליך חיפוש עבודה, הצלחנו להבין את ייחוד שוק העבודה בישראל, למדנו לחבר קורות חיים ולנהל שיחה בראיון עבודה (בעברית!). הבנו שאנחנו מסוגלים ליותר ממה שחשבנו, גילינו תחומי עיסוק חדשים.

לקראת סוף השבוע גם אלה שחששו מאוד פתחו את הפה.

לאחר הקורס תיקשרתי בצורה חופשית יותר, אוצר המילים שלי גדל ורכשתי מיומנויות רבות לחיפוש עבודה ולעבודה עצמה, האמנתי שאני מסוגלת לעשות מה שאני מעוניינת לעשות, גם אם בהתחלה זה נראה לא ייאמן.

חפשו את הקורס הזה, בררו פרטים עליו במשרד הקליטה, אל תפסידו אף יום לימודים, תרכשו ידע ומיומנויות, שיסייעו לכם בחיפוש עבודה, לא רק עבודה ראשונה, אלא גם עבודת החלומות שלכם. אולי גם תפתחו עסק פרטי. גם לאנשי עסקים לעתיד הקורס הזה יתרום הרבה.

במאמר הבא שלי אספר איך חיפשתי ומצאתי את עבודתי הראשונה בישראל.